Virallinen lehti nro C 223 , 17/07/1998 s. 0174



KIRJALLINEN KYSYMYS P-0458/98 komissiolle esittäjä(t): Roberta Angelilli (NI) (16. helmikuuta 1998) Aihe: Telecom Italia ja Rooman kaupunki - valokuidut Rooman kunta aloitti vähän yli vuosi sitten yhteistyössä Telecom Italian kanssa (edelleen meneillään olevan) mainoskampanjan tehdäkseen tutuksi ROMA NEXUS -hankkeen, joka on osa Sokrates-ohjelmaa. Kyse on valokuituun perustuvan kaupungin viestintäverkon asentamisesta. Kyseinen hanke on osoittautunut erittäin kalliiksi, sillä hankkeen osittaiseksi toteuttamiseksi on tehty maapohjan kaivaustöitä jo 1 000 km, mistä on aiheutunut asukkaille paljon harmia. Tästä huolimatta Telecom Italia ilmoitti toukokuussa 1997 toimintasuunnitelmassaan kansainväliseen kokemukseensa perustuen, että valokuidun korvaaminen ADSL-tekniikalla (Asynchronous Digital Subscriber Line) on tarkoituksenmukaista. Tämän tekniikan avulla olisi mahdollista toteuttaa viestintäkaapelointityöt käyttämällä ¨kaksoispuhelinverkkoa¨ (eli käyttämällä jo puhelinta varten olemassa olevaa kuparikaapeliverkkoa) sen sijaan, että asennettaisiin uudet valokuidut, mikä vaatisi muun muassa pitkiä ja kalliita maanalaisia kaivaustöitä ja vahingoittaisi kaupungin katukäytäviä. Tämän vuoksi Telecom Italia ilmoitti tammikuussa 1998, että Rooman kaupungissa toteutetaan ainoastaan 25 % suunnitelluista kaivaustöistä valokuidun asentamiseksi, sillä vuodesta 1999 alkaen telemaattisissa palveluissa käytetään ainoastaan ADSL-järjestelmää. Tiedustelisin kuitenkin komissiolta seuraavaa: 1. Onko Rooman kunnan ja Telecom Italian mainos ¨Con la rete a fibre ottiche arriva in porto il futuro di questa città¨ (Valokuituverkko takaa tämän kaupungin tulevaisuuden) ristiriidassa yhteisölain harhaanjohtavaa mainontaa koskevan direktiivin ETY/84/450 ((EYVL 250, 19.9.1984, s. 17.)) kanssa, sillä kaapeloinnin toteuttamiseksi käytetään toista tekniikkaa (ADSL) pelkän valokuituihin liittyvän tekniikan sijasta, mutta haitoista kärsimään joutuvat käyttäjät pyritään saamaan vakuuttuneiksi että valokuitu perustuu huipputekniikkaan, vaikka mainostajat itse ovat myöntäneet, että tulevaisuudessa telemaattisessa verkossa käytetään ADSL-tekniikkaa? 2. Onko kyseessä kilpailun vääristymä eli pyytäisin komissiota arvioimaan, onko mainoskampanjalla kielteinen vaikutus Telecomin mahdollisiin kilpailijoihin laajakaistapalvelun tarjoamisessa, jotka jo pystyvät tarjoamaan tukea ADSL-tekniikan piiriin kuuluvien verkkojen rakentamisessa? Komission jäsenen Martin Bangemannin komission puolesta antama vastaus (24. maaliskuuta 1998) 1. Yrityksen päätös käyttää tiettyä tekniikkaa on yrityksen sisäinen strateginen päätös, joka riippuu useista tekijöistä, esimerkiksi kyseisen tekniikan mahdollistamien palvelujen todellisesta ja mahdollisesta kysynnästä, yrityksen taloudellisista voimavaroista ja investoinnin arvioidusta tuotosta. Telecom Italian päätöstä korvata Rooman kaupungin nykyiset kuparikaapelit vain osittain valokuitukaapelilla ja sen sijaan käyttää ADSL-tekniikkaa parantamaan nykyisten johtojen siirtokapasiteettia on tarkasteltava tätä taustaa vasten. Mitä tulee mainoskampanjaan, komissiolla ei ole käytettävissään riittävästi tietoja voidakseen arvioida, onko direktiiviä 84/450/ETY rikottu. Komissio harkitsee kuitenkin lisätietojen pyytämistä Telecom Italialta arviointia varten. 2. Komissio on tietoinen siitä, että koska Italian nykyinen sääntelykehys on toteutettu vasta äskettäin, Telecom Italian kampanjan tarkastelussa on kiinnitettävä erityistä huomiota sen mahdollisiin verkkotoiminnan kilpailua ehkäiseviin vaikutuksiin. Mikäli asiasta tehtäisiin valitus, sekä kansallinen kilpailuviranomainen ja telesääntelyviranomainen että komissio tutkisivat kyseisen ilmoituksen investoinneista. Jos ilmoitus todettaisiin kilpailua ehkäiseväksi, asiasta annettaisiin virallinen päätös.